Poliisin mukaan ensimmäinen askel ”Metsänpeikon” kiinniottamisessa on henkilön liikkeistä ilmoittaminen hätänumeroon.

Mostphotos

Varsinais-Suomessa Littoisissa ja lähialueilla jo pidempään kulkenut ”Metsänpeikko”, joka käy tuntemattomien asunnoissa esimerkiksi syömässä tai suihkussa. Muutamassa tapauksessa nainen on myös varastanut tavaroita asunnoista. Viimeisimpiä tiedossa olevia tapauksia Metsänpeikosta on uudenvuodenpäivältä.

Jenni Lundén oli lähtenyt koiralenkille miehensä kanssa uudenvuodenpäivänä, kun puhelin soi. Lundénin tapauksesta kertoi ensimmäisenä MTV.

– 16-vuotiaat kaksoispoikani soittivat meille ja kertoivat, että vieras henkilö on tunkeutunut asuntoon. Toinen pojista oli tullut alakertaan ja huomannut ”Metsänpeikon” seisovan eteisessä. Henkilö ilmeisesti pelästyi, että asunto ei ollutkaan tyhjä ja lähti heti karkuun, Jenni Lundén kertoo Iltalehdelle.

Lundénin pojat seurasivat häntä, mutta Metsänpeikko hyppäsi piha-aidan yli ja katosi metsään. Jenni Lundén ja hänen miehensä palasivat kotiin ja yrittivät vielä autolla kiertää lähialuetta, kuitenkin turhaan.

– Olen seurannut Littoisten Facebook-ryhmässä keskustelua, mutta tiettävästi tämä oli ensimmäinen kerta, kun meidän asunnossa kävi. Hän ei ehtinyt kuitenkaan ottaa talosta mitään, mutta onhan se aina ikävää, kun omaan kotiin tunkeudutaan, Lundén sanoo.

Lundén arvelee, että heidän asuntonsa ovi oli jäänyt lukitsematta.

Turun Sanomat kertoo myös toisesta tapauksesta uudenvuodenyöltä. Tässä tapauksessa asuntoon tunkeutunut nainen oli ehtinyt käymään suihkussa asunnossa ja jopa kerännyt asunnon irtaimistoa kahteen isoon laukkuun ja lastenrattaisiin. Turun Sanomien haastatteleman asunnon omistajan mukaan asunnon ovi oli lukossa. Asunnon omistajan mukaan ”Metsänpeikko” unohti asuntoon takkinsa, jonka taskusta löytyi todella paljon avaimia, taskuveitsi ja verinen huumeruisku ilman neulaa.

Poliisi: ”Ei pidä mitään vartiopiiriä perustaa”

– Kolme neljä tapausta on tutkinnassa. Olemme aika varmoja tämän henkilön henkilöllisyydestä, Lounais-Suomen poliisin rikosylikonstaapeli Lasse Höysti kertoo Iltalehdelle.

Höystin mukaan paras keino henkilön kiinnisaamiseksi on se, että asunnossa vierailevasta tuntemattomasta henkilöstä ilmoitettaisiin aina hätänumeroon.

–Meillä on tiedossa, että hän on käynyt monessakin paikasta, ja siitä ei ole ilmoitettu poliisille. Paikalliset varmaankin hänet tuntevat, joten ilmoitus vain hätänumeroon, kun hänet havaitaan. Ei kuitenkaan pidä mitään vartiopiiriä perustaa alueella, Höysti toteaa.

Höystin mukaan kyseinen henkilö on mennyt asuntoihin, joissa ovet ovat olleet auki.

– Asuntojen lukitseminen on ensimmäinen askel, Höysti sanoo.

Höystin mukaan henkilön väkivaltaisesta käytöksestä ei kuitenkaan ole mitään viitteitä.

– Kerran hän on yhden päälle yrittänyt kukkaruukkua heittää. Suosittelen, että kun hänet havaitaan, soitetaan hätänumeroon. Siitä lähtevät oikeat toimenpiteet.